Só sê Jacques oor roofkopie van nuwe boek | Maroela Media
Jacques Pauw het op sy Facebook-blad laat hoor hy word oorval met versoeke van mense wat hom wil betaal vir roofkopieë van sy pas uitgereikte boek The President's Keepers.
Dit volg ná 'n roofkopie van dié boek soos 'n veldbrand op sosiale media begin versprei het.
"Ek gaan geen geld aanvaar nie. As jy die .pdf-boek het en jy kan bekostig om 'n boek te koop, doen asseblief dít. As jy nie nou 'n boek in die hande kan kry nie – lees die .pdf, maar bestel nog steeds die boek. As jy nie 'n boek kan bekostig nie, lees dan die roofkopie, jy het my blessing," het Pauw laat hoor.
Pauw sê verder dat dit nie vir hom oor geld gaan nie, maar oor die feit dat mense se ondersteuning hulle in staat sal stel om wettig die stryd met die Suid-Afrikaanse Inkomstediens (SAID) en die Staatsveiligheidsagentskap (SVA) aan te knoop.
Volgens Pauw het Exclusive Books alleen nóg 15 000 eksemplare van die boek bestel.
Maroela Media het vroeër berig die SVA het die boek se uitgewery, NB Uitgewers, versoek om die veteraanjoernalis Jacques Pauw se boek te onttrek en sekere dele van die boek te verwyder.
Die SVA voer aan dat sekere inligting in die boek strydig met die Wet op die Intelligensiediens is en dat die boek talle onakkuraathede bevat.
Die SVA se regsverteenwoordigers dreig voorts om hof toe te gaan om 'n interdik te verkry wat NB Uitgewers verhoed om die boek verder te druk, versprei of te bemark.
Die boek was teen Vrydag reeds in talle boekwinkels en aanlyn winkels uitverkoop, maar is steeds as 'n e-boek beskikbaar.
NB Uitgewers het Saterdag in 'n verklaring bevestig 'n roofkopie van die boek word wyd op sosiale media gedeel en het die publiek versoek om dit nie verder te versprei nie en eerder die skrywer te ondersteun deur 'n eksemplaar te koop.
"Ons verstaan dat baie Suid-Afrikaners die roofkopie onskuldig deel en glo dit is uit protes teen die SVA se poging om dit te onttrek," lui die verklaring. "Ons verseker egter die publiek dat die boek nie verban is nie. Ons druk meer eksemplare om aan die oorweldigende vraag te voldoen en sal dit so gou moontlik weer aan winkels verskaf."
Die uitgewer het ook gesê hy beveg die SVA se pogings om die boek te laat onttrek.
"Die roofkopieë benadeel hierdie moedige skrywer wat alles op die spel geplaas het om te verseker dat Suid-Afrikaners weet van die waarheid wat daarin onthul word. Dit maak ook die uitgewersbedryf seer en is onwettig. As mense nie die boek in hul plaaslike boekwinkel kan kry nie, koop dit asseblief as 'n e-boek op Amazon."
Pauw se boek is op 29 Oktober vrygestel en onthul hoe belastingbetalersgeld ter waarde van miljoene rande glo in die bankrekeninge van valse spioene ingevloei het, asook dat Zuma 'n "salaris" van R1 miljoen per jaar van 'n omstrede tendermagnaat ontvang het sonder om dit aan die Suid-Afrikaanse Inkomstediens (SAID) te verklaar.
ek is besig om die boek te lees , dit is ongelooflik hoeveel geld gesteel word in die land , die regering stel net in een ding belang en dit is steel , hulle beloftes aan die armes in die swart gemeenskap beteken niks , die apartheid regering het meer vir die swart bevoling gedoen as die anc
Mag SA opstaan soos een man en die skrywer op alle gebiede help as die SAID ooit so ver kom om te dagvaar.
Lord, wat is nou eintlik jou probleem? Wat presies verstaan jy nie?
Dag maar net ek se, die skrywer was mos in die ou bedeling n vuurige vegter vir die NSA. Hoe is dit moontlik dat hy daai tyd nie slim genoeg was om die rigting te kon sien wat SA loop en al die waarskuwings geignoreer maar vandag slim genoeg om al die vergrype te erken en die publiek wil inlug. Ek sien dit so, jy sien die dwelim wet gaan verslap word en dan ondersteun jy die drukgroepe om net later n boek te skryf oor jou afkeur n dwelms, sien daar n lekker oudag pensioen. Die waarskuwings was daar… Lees meer »